Myndstef
Myndstef (Myndhöfundasjóður Íslands / e. The Icelandic Visual Art Copyright Association) eru höfundaréttarsamtök sem standa vörð um höfundarétt höfunda og höfundarétthafa sjónlista, þar með talið myndlistarfólks, ljósmyndara, arkitekta og hvers kyns hönnuða. 

Myndstef var stofnað árið 1991 og er stjórnað af stjórn sem samanstendur af fulltrúum aðildarfélaga Myndstefs. Tilgangur samtakanna er að fara með höfundarétt félagsmanna vegna opinberra endurbirtinga og sýninga á verkum þeirra og stuðla að almennri höfundaréttargæslu á sviði höfundaréttar. Samtökin eru ekki rekin í hagnarskyni. 

Myndstef starfar innan marka íslenskra höfundalaga nr. 73/1972 og laga um sameiginlega umsýslu höfundaréttar nr.  88/2019.Myndstef starfar sem sameiginleg umsýsluslustofnun á grundvelli laga um sameiginlega umsýslu höfundaréttar nr. 88/2019 og höfundalaga nr. 73/1972, og hefur hlotið viðurkenningu stjórnvalda sem slík. 

Myndstef innheimtir fylgiréttargjöld vegna endursölu listaverka í atvinnuskyni og kemur þeim til skila til rétthafa. 

Myndstef veitir leyfi til endurbirtingar verka félagsmanna samtakanna gegn þóknun og úthlutar þeim fjármunum til höfunda í beinum úthlutunum og í formi styrkja. 

Myndstef veitir félagsmönnum sínum  lögfræðilega ráðgjöf varðandi höfundarétt og gerð samninga.

Myndstef er aðili að íslensku samtökunum IHM og Fjölís, ásamt Evrópsku höfundaréttarsamtökunum EVA. Einnig á Myndstef sæti í höfundaréttarnefnd og höfundaréttarráði og er aðili að Höfundaréttarfélagi Íslands.

Aðilar að samtökunum eru félög myndlistarmanna, ljósmyndara, teiknara, leikmynda- og búningahöfunda, arkitekta, hönnuða og ýmissa annarra stofnana og einstaklinga sem fara með höfundarétt myndverka.

Meðlimir aðildarfélaga Myndstefs eru sjálfkrafa félagsmenn Myndstefs. Þá er stór hluti félagsmanna Myndstefs með einstaklingsaðild utan aðildarfélaga. Skráðir félagsmenn Myndstefs eru u.þ.b. 2700.